Broj: 711-I-1129-P-263-17/18-07-8

Zagreb, 6. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **temeljem vlastitih saznanja o mogućem sukobu interesa dužnosnika Miljenka Antića, člana Uprave Jadrolinije do 11. rujna 2017.g.,** na 17. sjednici, održanoj 6. srpnja 2018.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Miljenka Antića, člana Uprave Jadrolinije do 11. rujna 2017.g., povodom stupanja Jadrolinije u poslovne odnose s trgovačkim društvom Inmel d.o.o., neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu toga Zakona. S obzirom da je Republika Hrvatska jedini osnivač i vlasnik društva Jadrolinija te da se na isto sukladno članku 1. stavku 2. Zakona o Jadroliniji („Narodne novine“ broj 11/96.) primjenjuju propisi koji se odnose na društva s ograničenim odgovornošću kao trgovačka društva, članovi Uprave Jadrolinije dužnosnici su u smislu članka 3. stavka 1. podstavka 41. ZSSI-a. Slijedom navedenog, Miljenko Antić je povodom obnašanja dužnosti člana Uprave Jadrolinije, bio obvezan postupati sukladno odredbama ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju stavka 4. istog članka, podnositelju prijave jamči se zaštita anonimnosti.

Povjerenstvu je 14. lipnja 2017.g. podnesena anonimna prijava mogućeg sukoba interesa podnesena protiv dužnosnika Miljenka Antića, koja je zaprimljena pod brojem: 711-U-2379-P-263/17-01-5. U prijavi se u bitnome navodi da je dužnosnik Miljenko Antić radio u trgovačkom društvu Elektromehanika d.o.o., Rijeka na radnom mjestu servisera brodskih uređaja te na poslovima vodećeg projektanta. U prijavi se nadalje navodi da je dužnosnik 1992.g. postao direktor Sektora Inženjering, a 1994.g. tehničko-komercijalni direktor navedenog trgovačkog društva. Nadalje, od 1999.g. dužnosnik obnaša funkciju člana Uprave Jadrolinije, nadležnog za tehničke poslove. Podnositelj prijave smatra da je Miljenko Antić u sukobu interesa jer je kao direktor Jadrolinije dodjeljivao poslove trgovačkom društvu Elektromehanika d.o.o. u kojem je ranije bio zaposlen te trgovačkom društvu Inmel d.o.o. koje je preuzelo zaposlenike nakon stečaja trgovačkog društva Elektromehanika d.o.o. U prijavi se nadalje navodi da su računi izdani trgovačkom društvu Elektromehanika d.o.o. često bili fiktivni, a financijski izvještaji Jadrolinije neistiniti.

U prijavi se također ukazuje na propuste u radu Porezne uprave, Područnog ureda Rijeka, odnosno neprovođenje poreznog nadzora nad trgovačkim društvima Finab d.o.o., Ortis Commerce d.o.o. i Elektromehanika d.o.o., što je rezultiralo stvaranjem velikog poreznog duga istih.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnosti.

Povjerenstvo je radi stjecanja saznanja o mogućem sukobu interesa, odnosno o mogućoj povredi odredbi ZSSI-a pribavilo potrebne podatke i dokumentaciju od nadležnih državnih tijela.

Uvidom u povijesni izvadak iz sudskog registra Trgovačkog suda u Rijeci utvrđeno je da je pod matičnim brojem subjekta: 040036881, OIB: 38453148181 upisana Jadrolinija, društvo za linijski pomorski prijevoz putnika i tereta. Miljenko Antić bio je upisan kao član Uprave Jadrolinije od ožujka 2000.g. do 11. rujna 2017.g.

Uvidom u povijesni izvadak iz sudskog registra istog Trgovačkog suda utvrđeno je da je pod matičnim brojem subjekta: 040041178, OIB: 53252805178 bilo upisano trgovačko društvo Elektromehanika d.o.o. u stečaju. Trgovački sud u Rijeci proveo je brisanje navedenog subjekta dana 16. lipnja 2014.g. Dužnosnik Miljenko Antić u navedenom trgovačkom društvu nije obavljao funkciju člana Uprave ni Nadzornog odbora.

Povjerenstvo je izvršilo uvid i u povijesni izvadak iz sudskog registra nadležnog trgovačkog suda za trgovačko društvo Inmel d.o.o. upisano pod matičnim brojem subjekta: 040260270, OIB: 05974258552 te utvrdilo da dužnosnik Miljenko Antić nije član/osnivač tog trgovačkog društva niti je u istom obavljao funkciju člana Uprave ni Nadzornog odbora.

Na zahtjev Povjerenstva, Hrvatski zavod za mirovinsko osiguranje dostavio je dopis od 6. veljače 2018.g. u kojem se navode podaci o svim poslodavcima dužnosnika Miljenka Antića. Iz dostavljenih podataka utvrđeno je da je navedeni dužnosnik od 21. veljače 1990. do 31. prosinca 1999.g. bio zaposlen u trgovačkom društvu Elektromehanika d.o.o. u stečaju, a od 1. siječnja 2000.g. pa nadalje dužnosnik je zaposlen u Jadroliniji, Rijeka. Prema evidenciji Hrvatskog zavoda za mirovinsko osiguranje dužnosnik Miljenko Antić nikada bio u radnom odnosu u trgovačkom društvu Inmel d.o.o.

Povjerenstvo je nadalje zatražilo očitovanje Jadrolinije, Rijeka o poslovnim odnosima Jadrolinije s trgovačkim društvima Elektromehanika d.o.o. i Inmel d.o.o. u razdoblju od ožujka 2011.g. kada je ZSSI stupio na snagu do 2018.g.

U očitovanju Jadrolinije od 7. svibnja 2018.g. navodi se da Jadrolinija u predmetnom razdoblju nije stupala u poslovne odnose s trgovačkim društvom Elektromehanika d.o.o. u stečaju koje je 16. lipnja 2014.g. brisano iz sudskog registra, dok su s trgovačkim društvom Inmel d.o.o. sklapani ugovori vezani uz pružanje usluge interventnog održavanja i popravka brodskih sustava, i to u 2012.g., 2013.g., 2014.g. i 2017.g. Prije sklapanja svakog pojedinog ugovora proveden je postupak javne nabave sukladno Zakonu o javnoj nabavi. U očitovanju se nadalje navode svi sklopljeni ugovori, podaci o datumu njihova sklapanja te njihovoj procijenjenoj vrijednosti. Dužnosnik Miljenko Antić koji je u razdoblju od 2011.g. do 11. rujna 2017.g. obnašao dužnost člana Uprave Jadrolinije zaduženog za tehničke poslove sudjelovao je u svim navedenim postupcima javne nabave kao odgovorna osoba. Dužnosnik Miljenko Antić ujedno je potpisnik ugovora sklopljenih temeljem provedenih postupaka javne nabave, osim Ugovora o cesiji sklopljenog 20. kolovoza 2014.g. između trgovačkog društva Uljanik Brodogradilišta d.d., trgovačkog društva Inmel d.o.o. i Jadrolinije, o čemu je odluka donesena na prijedlog člana Uprave zaduženog za financijske i komercijalne poslove Marka Čičin-Šaina, a koji su potpisala sva tri člana Uprave Jadrolinije.

U privitku očitovanja Jadrolinija je dostavila zapisnike o pregledu i ocjeni ponuda vezanih uz provedene postupke javne nabave, odluke Uprave društva o odabiru ponuda trgovačkog društva Inmel d.o.o., kopije sklopljenih ugovora između Jadrolinije i trgovačkog društva Inmel d.o.o., financijski izvještaj i promet s navedenim društvom od 1. siječnja 2011.g. do dana slanja predmetnog očitovanja.

Slijedom svega navedenoga, iz prikupljenih podataka i dokumentacije Povjerenstvo je utvrdilo da je dužnosnik Miljenko Antić dana 31. prosinca 1999.g. prestao biti zaposlenik trgovačkog društva Elektromehanika d.o.o. u stečaju. Također je utvrđeno da u razdoblju od stupanja na snagu ZSSI-a u ožujku 2011.g. pa do 11. rujna 2017.g., kada je dužnosnik Miljenko Antić prestao obnašati dužnost člana Uprave Jadrolinije, Jadrolinija nije stupala u poslovne odnose s navedenim trgovačkim društvom.

U odnosu na poslovne odnose između Jadrolinije i trgovačkog društva Inmel d.o.o., Povjerenstvo obrazlaže da nije utvrđena osnova po kojoj bi se dužnosnik Miljenko Antić mogao smatrati interesno povezanim s navedenim trgovačkim društvom. Naime, iz prikupljene dokumentacije utvrđeno je da dužnosnik Miljenko Antić nema udjele u vlasništvu (temeljnom kapitalu) tog trgovačkog društva, ne obavlja niti je obavljao funkciju člana Uprave ili Nadzornog odbora navedenog trgovačkog društva te nije bio zaposlen u istom. Navodi iz prijave da je trgovačko društvo Inmel d.o.o. preuzelo zaposlenike trgovačkog društva Elektromehanika d.o.o. u stečaju nakon zaključenja stečajnog postupka i brisanja navedenog subjekta iz sudskog registra, nisu takve prirode da bi ukazivali na interesnu povezanost dužnosnika s navedenim trgovačkim društvom. Slijedom navedenoga, sukladno odredbama ZSSI-a nije postojala obveza izuzimanja dužnosnika Miljenka Antića od sudjelovanja u postupcima javne nabave koje je provodila Jadrolinija, a u kojima je jedan od ponuditelja bilo trgovačko društvo Inmel d.o.o. te od potpisivanja ugovora s navedenim trgovačkim društvom.

U odnosu na navode iz prijave koji se odnose na propuste pročelnice i službenika zaposlenih u Poreznoj upravi, Područnom uredu Rijeka, Povjerenstvo ističe da se isti ne smatraju dužnosnicima u smislu ZSSI-a niti su obveznici primjene navedenog Zakona te Povjerenstvo stoga nije nadležno utvrđivati je li postupanjem istih došlo do povrede ZSSI-a. Postupak za laku ili težu povredu službene dužnosti počinjenu od strane državnih službenika pokreće čelnik tijela u skladu s odredbama Zakona o državnim službenicima („Narodne novine“ broj 92/05., 140/05., 142/06., 77/07., 107/07., 27/08., 34/11., 49/11., 150/11., 34/12., 49/12., 37/13., 38/13., 01/15., 138/15. i 61/17.)

S obzirom da iz prikupljenih podataka i dokumentacije Povjerenstvo nije steklo saznanja koja upućuju na moguću povredu odredbi ZSSI-a ili načela djelovanja od strane dužnosnika Miljenka Antića, donesena je odluka kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Miljenko Antić, elektronička dostava

2. Objava na internetskoj stranici Povjerenstva

3. Pismohrana